Kolisi: 'Madiba sou nie kwotas steun' | Maroela Media
Siya Kolisi die Springbokke se kaptein, voel dat oudpresident Nelson Mandela nie rassekwotas sou steun nie. (Foto Facebook)
Die eerste swart kaptein van die Springbokke, Siya Kolisi, het in Japan gesê dat Nelson Mandela waarskynlik teen die implementering van kwotas om die nasionale span te kies, gekant sou wees.
Met dié dat 'n teiken van 50% gekleurde Springbokspelers vir die 2019 Wêreldbeker te wagte is, is Kolisi se kommentaar in teenstelling met die algemene aanvaarde beleid.
"Ek dink nie hy (oudpresident Mandela) sou kwotas gesteun het nie, maar tog ken ek hom ook nie persoonlik nie. Ek weet wel dat ek nie gekies wil word vir die Springbokke op grond van my velkleur nie – dit sal nie goed wees vir die span nie en jou spanmaats sal weet (waarom jy gekies is)," het hy aan 'n Japannese nuusagentskap gesê.
Hy het bygevoeg dat mens nie 'n getal aan die hoeveelheid gekleurde spelers by die Wêreldbeker moet koppel nie en meen dat transformasie eerder op voetsoolvlak moet begin as by die nasionale span.
Hy het Suid-Afrika vir die eerste keer op 9 Junie op die veld gelei. Hy is ook genomineer vir 'n Laureus sporttoekenning.
Op 9 Junie 2018 het hy die Springbokke vir die eerste keer op Emirates Airline Park uitgelei en het 'n wenrekord van 50%. Sy span het egter wel met die All Blacks in Nieu-Seeland afgereken, terwyl hulle met Frankryk en Skotland in hul Europese toer klaargespeel het.
"Jy kan nie iemand vir die Springbokke kies bloot omdat sy vel die regte kleur is nie. Maar in Suid-Afrika is dinge moeilik want daar word seges verwag en terselfdertyd transformasie."
In die 1995 Wêreldbekereindstryd het die Springbokke net een gekleurde speler – Chester Williams – op die veld gehad, terwyl JP Pietersen en Bryan Habana 12 jaar later diens in Parys gedoen het.
Maar met spelers soos die blitsige Aphiwe Dyantyi, Kolisi en Makazole Mapimpi in hul geledere, het die Springbokke waarskynlik genoeg spelers van kleur wat op meriete gekies kan word.
"Ek dink al wat president Mandela wou gehad het, is 'n beter Suid-Afrika."
Kolisi is ook een van die genomineerdes by die toonaangewende Laureus sporttoekennings.
Die Springbokke se bepalings vir die 2019 Wêreldbeker (met die SA tye):
21 September teen Nieu-Seeland (11:45)
28 September teen Namibië (11:45)
4 Oktober teen Italië (11:45)
8 Oktober teen Kanada (12:45)
Skielik het Kolisi gegaan van sub-standaard, na een-van-die-beste kapteine, in my boekie.
Jammer maar dit maak regtig nie meer saak vir my nie.
Yster! So 'n stelling verdien my respek!
Sommer respek vir hom gekry maar ongelukkig het die regering ons rugby in 'n gemors verander en is dit nie meer die moeite werd om R400 vir supersport te betaal nie